Europa-Parlamentets beslutning

af 22. april 2008

med bemærkningerne, der er en integrerende del af afgørelsen om decharge for gennemførelsen af Den Europæiske Unions almindelige budget for regnskabsåret 2006, Sektion IV — Domstolen

EUROPA-PARLAMENTET,

der henviser til Den Europæiske Unions almindelige budget for regnskabsåret 2006 [1],

der henviser til De Europæiske Fællesskabers endelige årsregnskab for regnskabsåret 2006 — Bind I (C6-0365/2007) [2],

der henviser til Domstolens årsberetning til dechargemyndigheden om de interne revisioner, der er foretaget i 2006,

der henviser til Revisionsrettens årsberetning om gennemførelsen af budgettet for regnskabsåret 2006og dens særberetninger med de kontrollerede institutioners svar [3],

der henviser til Revisionsrettens erklæring om regnskabernes rigtighed og de underliggende transaktioners lovlighed og formelle rigtighed, jf. EF-traktatens artikel 248 [4],

der henviser til EF-traktatens artikel 272, stk. 10, og artikel 274, 275 og 276,

der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget [5], særlig artikel 50, 86, 145, 146 og 147,

der henviser til forretningsordenens artikel 71 og bilag V,

der henviser til betænkning fra Budgetkontroludvalget (A6-0097/2008),

1. bemærker, at Domstolens disponible forpligtelsesbevillinger i 2006 samlet udgjorde 252306372,60 EUR (i 2005 232602467,74 EUR), med en udnyttelsesgrad på 94,58 %;

2. bemærker, at Domstolens årsregnskab for regnskabsåret 2006 efter indførelsen af periodiseringsprincippet pr. 1. januar 2005 udviser et negativt resultat (1529933 EUR) og identiske beløb i aktiver og passiver (72187617 EUR);

3. bemærker med tilfredshed, at Domstolen i juli 2007 vedtog en adfærdskodeks for medlemmer og forhenværende medlemmer af Domstolen, Retten i Første Instans og Retten for EU-personalesager [6], herunder en forpligtelse til at afgive en erklæring om økonomiske interesser over for Domstolens præsident; understreger dog, at det gentagne gange af hensyn til gennemskueligheden, og også selv om der ikke på nuværende tidspunkt foreligger noget retligt krav, har anmodet om, at konkrete erklæringer offentliggøres f.eks. på Domstolens websted;

4. giver udtryk for sin tilfredshed med, at der pr. 1. oktober 2007 er oprettet to separate administrative enheder (en intern revisionsenhed og en kontrolenhed) med hver deres kontorchef, og som bringer en situation til ophør, som både Revisionsretten og Parlamentet i de tidligere år har kritiseret, hvor lederen af den interne revisionsenhed var ansvarlig for den forudgående kontrol af de anvisningsberettigedes transaktioner;

5. glæder sig over oplysningerne i Domstolens svar til ordførerens spørgeskema om den præcise karakter og det præcise indhold af anbefalingerne fra de interne revisioner, som blev gennemført i 2006, med hensyn til, at Domstolens interne revisor gennemførte fem specifikke revisioner og sendte anbefalinger til de berørte tjenestegrene (om tilrettelæggelsen og budgetforvaltningen af besøg, forsikringsaftaler, procedurer for minimumsstandarder for intern kontrol, forvaltning af flytteudgifter og telefonbrug); understreger dog behovet for, at disse anbefalinger gennemføres fuldt ud;

6. giver også udtryk for sin tilfredshed med, at den interne revisionsenhed og enheden for finansiel bistand efter 2005, da der ikke blev gennemført nogen efterfølgende kontrol i 2006, gennemførte efterfølgende kontroller for tre typer udgifter, nemlig dokumentations- og biblioteksudgifter, udgifter til køretøjer og telekommunikation, som bekræftede, at de kontrollerede udgifter var lovlige og formelt rigtige;

7. glæder sig over, at antallet af forhandlede kontrakter i forhold til antallet af tildelte kontrakter er reduceret fra 38 % i 2005 til 34 % i 2006 (med en værdi på mere end 60000 EUR efter ændringen af gennemførelsesbestemmelserne til finansforordningen [7]; anmoder dog om, at Domstolen gør en større indsats for yderligere at reducere denne andel;

8. bemærker, at 2006 reelt var det første år, hvor den nyligt oprettede Retten for EU-personalesager havde judicielle aktiviteter, efter at den startede sin virksomhed i december 2005;

9. bemærker til trods for, at antallet af oversatte sider steg med 24 % til 669668 i 2006 sammenlignet med 2005, var antallet af sider, der blev sendt til oversættelse stabilt (645176 i 2005 og 642113 i 2006), og at puklen fra udvidelsen i 2004 er blevet nedbragt takket være Domstolens foranstaltninger;

10. henviser til den kritik i Revisionsrettens særberetning nr. 2/2007 om udgifter til bygninger om, at den uafhængige ekspert, som blev udpeget i forbindelse med rammekontrakten for udvidelsen af Domstolens hovedbygning (Palæet), ikke var udpeget fra starten, og at den oprindelige rammekontrakt kun indeholdt generelle principper;

11. bemærker med tilfredshed, at den uafhængige ekspert (KPMG) nu endelig er blevet udpeget og har indledt sit arbejde med at føre tilsyn med kontrakten og foretage efterfølgende kontrol af alle regnskaber; håber, at det oprindelige budget vil blive overholdt, og opfordrer Domstolen til nøje at overvåge alle aspekter af projektets udvikling ved hjælp af gennemførelsesbestemmelserne for overvågningen;

12. bemærker desuden med tilfredshed, at en leje- og købsaftale nu er blevet undertegnet mellem Storhertugdømmet Luxembourg og Domstolen med de nødvendige bestemmelser for at supplere rammekontrakten fra 2001, og som foreskriver, at grunden, hvorpå komplekset befinder sig, sælges til Domstolen for den symbolske pris af 1 EUR, når Domstolen bliver ejer af bygningerne;

13. minder om, at Revisionsretten i punkt 35 i sin særberetning nr. 2/2007 om institutionernes udgifter til bygninger har fremsat følgende bemærkninger til finansieringen af udvidelsen af Domstolens bygning i Luxembourg: "(…) Domstolen var ikke involveret i udbuddet og i de detaljerede kontraktforhandlinger — den havde ikke på forhånd godkendt kontraktens klausuler og optioner — og (…) den ikke har underskrevet finansieringsaftalerne, selv om den skal bære de finansielle omkostninger (f.eks. renter, administrationsgebyrer). Domstolens tjenester gennemgik den procedure, som regeringen havde fulgt ved tildelingen af kontrakten om finansieringen af projektet, og påpegede, at der ikke havde været tilstrækkelig konkurrence. (…)"; opfordrer Kommissionen til senest i juli 2008 at forelægge resultatet af de undersøgelser, som den bebudede i sit svar til den skriftlige forespørgsel E-4016/2007, om mulige overtrædelser af udbudsdirektiver;

14. påpeger, at antallet af tjenestemænd og ansatte i 2006 (hjælpeansatte, midlertidigt ansatte og kontraktansatte) i aktiv tjeneste steg i løbet af året med 4,8 % til 1786;

15. bemærker dog med bekymring Domstolens fortsatte vanskeligheder med at rekruttere kvalificeret personale, der er omfattet af vedtægten, til adskillige stillinger (hovedsagelig tolke og it-specialister) på grundlag af udvælgelsesprøver, som organiseres af EPSO;

16. glæder sig over, at Domstolen i sin aktivitetsrapport har medtaget et kapitel, som beskriver opfølgningen i løbet af året af Parlamentets tidligere dechargeafgørelser og Revisionsrettens beretninger; anmoder dog om, at denne del såvel som årsberetningen om interne revisioner, som Domstolen sender til dechargemyndigheden, bliver mere detaljeret.

[1] EUT L 78 af 15.3.2006.

[2] EUT C 274 af 15.11.2007. s. 1.

[3] EUT C 273 af 15.11.2007, s. 1.

[4] EUT C 274 af 15.11.2007, s. 130.

[5] EFT L 248 af 16.9.2002, s. 1.

[6] EUT C 223 af 22.9.2007, s. 1.

[7] Kommissionens forordning (EF, Euratom) nr. 2342/2002 af 23. december 2002 om gennemførelsesbestemmelser til Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget (EFT L 357 af 31.12.2002, s. 1).

--------------------------------------------------